ועדת הפנים ואיכות הסביבה, כנסת 18, פרוטוקול מספר 300, 2010-12-20 12:05

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר היום בקשת סגן ראש הממשלה ושר הפנים בענין צו הכניסה לישראל (פטור לתושבי רצועת עזה) (הוראת שעה) (תיקון), התשע"א-2010.

דוד אזולאי: הוועדה קיבלה מכתב חתום על ידי שר הפנים ב-12.12, שבו הוא מבקש לאשר או יותר נכון להאריך את צו השעה בשנתיים, כאשר עד היום אישרנו את זה לשנה וחצי ולפני כן, זה היה שנה.

דוד אזולאי: כרגע הוא מבקש לשנתיים, נכון?

דוד אזולאי: בבקשה, מישהו רוצה להציג את הנושא?

עירית ויסבלום: כן.

עירית ויסבלום: לפי סעיף 7 לחוק הכניסה לישראל, אדם לא ייכנס למדינת ישראל אלא באחת מתחנות הגבול שקבע שר הפנים, לאחר שהתייצב שם בפני קצין ביקורת גבולות.

עירית ויסבלום: שר הפנים, כאמור בסעיף, רשאי לפטור אדם מהוראות סעיף זה.

עירית ויסבלום: המעברים בין ישראל לעזה הוכרזו כתחנות גבול לאחר ההתנתקות מעזה.

עירית ויסבלום: לפיכך, היה צורך לקבוע צו שנותן פטור לפי סעיף 7 לחוק הכניסה, כדי שאנשים שנכנסים באופן חריג, כמובן, מעזה לישראל, לא יצטרכו לעבור את הפרוצדורה הרגילה שאנשים עוברים בתחנות גבול רגילות.

עירית ויסבלום: לתת דרכון, להוציא רישיון או אשרת כניסה, הפרוצדורות הרגילות - -

דוד אזולאי: יש תנועה כזאת, של כניסת אנשים?

דוד אזולאי: מי למשל?

יהודה איפרגן: כן, יש.

דוד אזולאי: תן לה לסיים ואשמע את דבריך.

עירית ויסבלום: הצו שאנחנו מדברים עליו קובע פטור מהפרוצדורה הרגילה, למעשה, לפי סעיף 7 לחוק, ובעצם ההסדרים שם הם הסדרים שאנשים נכנסים עם היתרים, זה נעשה על ידי תפעול של גורמי הביטחון בשטח.

עירית ויסבלום: המהות של הצו היא, מכיוון שהמצב בעזה לא מאפשר אזרוח.

עירית ויסבלום: היתה תקופת זמן שניסו לקיים דיונים של צוות מיוחד שהוקם לצורך בחינת ההיבטים של אזרוח המעבר ולקבוע הסדרים שיוכלו כן להיות בדומה לאנשים שעוברים בתחנות הגבול הרגילות, אבל הדיונים הוקפאו לאור זה שהחמאס עלה לשלטון והמצב בעזה כרגע לא מאפשר הסדרים כאלה.

עירית ויסבלום: לכן,  הצו הזה מוארך מדי שנה.

עירית ויסבלום: מכיוון שאנחנו לא צופים שינוי בטווח הקרוב, הנראה לעין, אנחנו ממליצים להאריך אותו בשנתיים כרגע.

גלעד ארדן: אם אתם לא צופים שינוי בזמן הקרוב, זה צו ששוב ושוב מובא מ-2005 וכל פעם מאריכים בשנה, שנה וחצי.

גלעד ארדן: למה לא להפוך את זה להוראת קבע, ואם ישתנו התנאים, השר רשאי לשנות את הצו בכל עת.

גלעד ארדן: זו סמכותו של השר.

גלעד ארדן: למה לא לקבוע את זה כהוראת קבע?

עירית ויסבלום: אני יכולה לשקול את זה.

גלעד ארדן: הוועדה הזאת הציעה את זה גם בכל הפעמים הקודמות.

יהודה איפרגן: דרך אגב, בפעם שעברה זה עלה.

יהודה איפרגן: האמת היא שאין מנוס מלעשות את זה בכזאת דרך - -

דוד אזולאי: אבל אם זה עלה בפעם שעברה, למה אתם לא באים לכאן עם תשובה בענין הזה?

יהודה איפרגן: אני הממונה על מרשם האוכלוסין ברצועת עזה.

יהודה איפרגן: זו הפעם החמישית שאנחנו מבקשים הארכה.

יהודה איפרגן: בהתחלה היתה התלבטות גם בוועדה, בפעם השנייה או השלישית אם לקבוע את זה כקביעה ואז לא צריך להאריך את זה.

יהודה איפרגן: לנו אין התנגדות עקרונית, כמשרד, שעד שיחול שינוי, שהמצב יישאר כזה.

יהודה איפרגן: כל פעם אנחנו פונים להאריך את הצו כי הרי מה הוא מבקש?

יהודה איפרגן: הוא מבקש לאפשר לפלסטינים להמשיך לצאת עם היתרים ואל עם תעודת מעבר או עם דרכון.

דוד אזולאי: איזה סוג של אנשים נכנסים עם היתרים?

יהודה איפרגן: רק פלסטינים שהם פעילים, תושבי רצועת עזה שרשומים בקובץ מרשם האוכלוסין.

דוד אזולאי: הם נכנסים לארץ?

יהודה איפרגן: כן.

דוד אזולאי: מה הם עושים?

דוד אזולאי: באים לעבוד?

יהודה איפרגן: מרביתם זה למקרים הומאניים בלבד, טיפולים רפואיים וכולי.

יהודה איפרגן: אין עבודה מתוך עזה.

יהודה איפרגן: הפלסטינים שיוצאים היום מעזה זה לטיפולים רפואיים, לביקורי משפחות, מקרים הומאניים בלבד.

יהודה איפרגן: שאר הזרים שעוברים במעבר, התנועה פעילה כמו מעבר בינלאומי לכל דבר וענין, רק הפלסטינים עדין ממשיכים לצאת עם היתר.

יהודה איפרגן: הרי כשנעצר הענין של אזרוח המעבר, ההיתר שמופיע היום הוא עם סמלי מדינת ישראל, בלי סמלי צה"ל אלא שאת ההיתרים מנפיקים קציני צה"ל, שהוסמכו על ידי שר הפנים ושר הביטחון.

יהודה איפרגן: מה שבעצם מבקשים זה להמשיך ולהוציא את הפלסטינים על בסיס היתרים ולא בדרכון.

יהודה איפרגן: מעבר לזה שלחמאס יש השלכה לקטע הזה של יציאה של פלסטינים עם דרכונים, זה באיזה שהוא מקום הכרה במעמד כל שהוא.

יהודה איפרגן: אז החליטו להמשיך להוציא את הפלסטינים עם היתרים בשלב הזה.

דוד אזולאי: אתם מבקשים את זה לשנתיים.

דוד אזולאי: למה לא תעשו את מה שהיועץ המשפטי של הוועדה אומר, לעשות את זה כהוראת קבע?

אורי מנדס: כי אז יצטרכו לשנות דברים בחוק ההתנתקות.

גלעד ארדן: למה?

דוד אזולאי: מה למשל?

אורי מנדס: נגזרת של הדבר הזה, כתוצאה מחוק ההתנתקות.

אורי מנדס: אם תעשה השלכה ותנסה להשליך את זה באופן קבוע, תצטרך לעשות שינוי ממדרגה אחרת.

אורי מנדס: לכן, עדיף לך לעשות את זה באמצעות הוראת שעה שאתה מאריך אותה מתקופה לתקופה.

גלעד ארדן: לא הבהרת מספיק את הנושא.

גלעד ארדן: מה השינויים שצריך לעשות?

גלעד ארדן: למה אתה חושב שצריך לעשות שינויים?

אורי מנדס: ההוראה כולה נגזרת מהוראה של חוק ההתנתקות ואז, כל הסמכויות שמואצלות לשר הפנים.

אורי מנדס: זה משאיר לך את הפתח שהדברים כן ישתנו.

גלעד ארדן: הפתח הוא אותו פתח.

גלעד ארדן: אם הדברים ישתנו בעוד שנה, שר הפנים יכול לשנות את הצו ולהגיד: אני משנה את זה משנתיים לשנה.

גלעד ארדן: אותו דבר הוא יכול להאריך ולשנות.

גלעד ארדן: הצו נקבע על ידי שר הפנים.

גלעד ארדן: אנחנו, כוועדה, אנחנו מייעצים לשר הפנים.

גלעד ארדן: אני לא רואה הבדל מהותי בין הוראת קבע להוראת שעה בנושא הזה.

גלעד ארדן: אבל שוב, אנחנו מייעצים.

דוד אזולאי: אני מציע שאנחנו נאשר את בקשת השר ונפנה בכתב לשר, ונבקש ממנו לשקול את הענין הזה ולהפוך את זה להוראת קבע.

דוד אזולאי: זה הדבר הטוב ביותר שנעשה.

דוד אזולאי: הצבעה.

דוד אזולאי: אם כך, אנחנו מאשרים את בקשת סגן ראש הממשלה ושר הפנים - -

יפה שפירא: זה חובת התייעצות?

גלעד ארדן: כן.

גלעד ארדן: קיימנו חובת התייעצות.

דוד אזולאי: קיימנו את החובה ואנחנו נוציא מכתב ונבקש מהשר לשקול להפוך את הוראת השעה הזאת להוראת קבע, זאת בהתחשב בעובדה שכבר קיימנו דיונים להארכה לשנה ואחר כך זה עלה לשנה וחצי, וכרגע אנחנו מבקשים לשנתיים.

יהודה איפרגן: זה הדיון החמישי.

גלעד ארדן: והם אומרים שלא נראה שזה ישתנה בקרוב.

דוד אזולאי: אם כך, מי בעד ההצעה של הוראת השעה של השר?

דוד אזולאי: היות ואין מתנגדים ואין נמנעים.

דוד אזולאי: לפיכך, אנחנו מאשרים את היוועצות שר הפנים וועדת הפנים בקשר לצו הכניסה לישראל (פטור תושבי רצועת עזה) (הוראת שעה) (תיקון), תשע"א-2010.

דוד אזולאי: תודה רבה.

דוד אזולאי: הישיבה נעולה.